Verbruikersake: Voertuigopsporing, maar jou motor is steeds weg?Argieffoto (Foto: LauraTara, Pixabay) Baie verskeringsmaatskappye vereis dat verbruikers, wat hul motors verseker, ’n satellietopsporingstelsel laat installeer om te verseker die motor word gevind as dit gesteel word. Dis ook ’n goeie idee vir verbruikers wat ouer motors ry, want dit is beter om jou ou motor terug te kry as om met ’n klein bedraggie wat die versekering uitbetaal, te gaan soek na ’n motor om te koop. Ongelukkig is daar ook mense wat probleme daarmee ondervind. Ina Opperman gee raad oor hoe om jouself te beskerm wanneer jy hierdie soort ooreenkoms sluit. Verbruikers kla gewoonlik oor satellietopsporingsdienste wanneer hul motors nie teruggevind word nie en wanneer hulle nie bestaande kontrakte kan kanselleer wanneer hulle ’n motor verkoop nie. Jy mag gewoonlik nie teenwoordig wees wanneer die toestel geïnstalleer word nie, sodat rowers jou nie later kan dwing om te sê waar dit is nie. Dit beteken egter nie dat jy nie kan seker maak dat die toestel reg geïnstalleer is en reg werk nie. Vra die verkoopspersoon waar jy die toestel gereeld kan laat nagaan om te sien of dit nog werk om te keer dat jy met valse gemoedsrus rondry. Maak ook seker wat jou regte volgens die kontrak wat jy teken, gaan wees indien jou motor gesteel word en nie teruggevind word nie. Is die alternatief vir jou aanvaarbaar? Verbruikers word gewoonlik gevra om ’n vastetermynkontrak te sluit vir ’n satellietopsporingstelsel. Sommige verbruikers kla egter later dat hulle nie hierdie vastetermynkontrakte kan kanselleer nie, selfs al het die kontrakte verval. Verbruikers wat satellietopsporingskontrakte wil kanselleer, loop hulle dikwels in ŉ muur vas. Selfs al verkoop jy jou motor en trek landuit, weier hierdie diensverskaffers dikwels om jou kontrak te kanselleer. Artikel 14 en regulasie 5 van die Wet beheer die gebruik van vastetermynkontrakte in Suid-Afrika, deur aan te dui hoe lank die kontrak mag wees en hoe mens te werk moet gaan om dit te kanselleer. Regulasie 5 van die Wet dui aan dat vastetermynkontrakte net 24 maande lank mag duur, tensy jy instem tot ŉ langer tyd omdat die verskaffer kan bewys dat dit tot jou finansiële voordeel sal wees om so ŉ kontrak te teken. Volgens Artikel 14 kan jy ŉ vastetermynkontrak kanselleer wanneer dit verval, sonder om ekstra te betaal, behalwe vir die laaste bedrag verskuldig aan die einde van die kontrak. Diensverskaffers moet jou ook binne 40 tot 80 kantoordae voordat jou kontrak verval, op skrif in kennis stel dat die kontrak gaan verval en dit ook duidelik maak of die prys wat jy maandeliks betaal, dieselfde gaan bly indien jy die kontrak hernu. Jy moet ook die opsie kry om met die kontrak voort te gaan op ŉ maand-tot-maand-grondslag, onderworpe aan belangrike veranderinge soos prys, tensy jy dit duidelik maak dat jy die kontrak wil kanselleer op die datum waarop dit verval, of instem om die kontrak te hernu vir nog ŉ termyn. Jy kan ŉ vastermynkontrak vir satellietopsporing kanselleer voordat dit verval deur die verskaffer 20 dae kennis op skrif te gee. Die verskaffer kan egter ŉ kansellasietarief hef vir goedere wat verskaf is, soos ŉ selfoon, dienste verskaf of afslag wat toegeken is tot op die datum van kansellasie. Indien jy egter ŉ vastetermynkontrak uitgeneem het toe iemand van ’n opsporingsmaatskappy jou bel en die kontrak aangebied het, kan jy die kontrak binne vyf dae op skrif kanselleer sonder enige kansellasieheffing, ingevolge die afkoelperiode van vyf dae vir direkte bemarking waarvoor die Wet voorsiening maak. Die Wet bepaal die kansellasiefooi moet bereken word na gelang van die bedrag wat jy nog skuld, sowel as die waarde van die transaksie tot die datum van kansellasie en die waarde van die goedere, soos die toestel wat in jou motor is, die waarde van die toestel as jy dit teruggee, die lengte van die kontrak, jou voordele en nadele, die aard van die goedere of dienste, die lengte van die kennistydperk, die moontlikheid om iemand anders te kry om binne die kennisgee-tydperk die kontrak oor te neem en die algemene praktyk in die betrokke bedryf. Die diensverskaffer mag egter nie ŉ kansellasietarief hef wat dit vir jou onmoontlik sal maak om jou reg tot kansellasie uit te oefen nie. Wanneer jy ŉ vastetermynkontrak sluit, moet die diensverskaffer dit ook duidelik maak dat ŉ kansellasietarief gehef sal word indien jy kanselleer voordat die kontrak verval. Die diensverskaffer kan die kontrak kanselleer binne 20 dae nadat hy jou kennis gegee het dat, indien jy nie die vasgestelde bedrag betaal of hou by ander voorwaardes van die kontrak nie, dit gekanselleer sal word. Kansellasievoorwaardes mag ook nie in fynskrif onderaan die kontrak weggesteek word nie.